**Referat af Repræsentantskabsmøde i DFS, forår 2022**

**9/5, kl. 10-13 på Zoom**

**Til stede:** Asger Sørensen, Esther Oluffa Pedersen, Andreas Beyer Gregersen, Andreas Beck Holm, Henrik Jøker Bjerre, Anna Cornelia Ploug, Katrine Krause-Jensen, Merete Wiberg, Søren Harnow Klausen, Anders Hee Nørbjerg Poulsen, Louise Jensen og Nikolaj Nottelmann.

1. **Beslutninger**
   1. **Dette mødes dagsorden**

Dagsordenen blev godkendt.

* 1. **Konstitution**

Esther Oluffa Pedersen blev genvalgt som forperson for repræsentantskabet, Merete Wiberg blev næstforperson som vikar for Anne-Sophie Sørup Nielsen.

* 1. **Rutiner og struktur for RP 2022, dvs. dagsorden, referat, mødelængde etc. – Esther**

Esther Oluffa Pedersen tilkendegav, at mødestrukturen fungerer fint. Det blev fastslået, at det som udgangspunkt er bestyrelsens sekretær, der er referent ved repræsentantskabsmøderne.

* 1. **Arbejdende repræsentantskab – hvilket drøftelsespunkt ønsker vi til E22-mødet?**

Merete Wiberg foreslog, at man arbejdede videre med initiativet til filosofiens fremme, Asger Sørensen fremhævede indsatsen for et nyt filosofikum. Katrine Krause-Jensen foreslog et øget fokus på, hvordan filosofien bidrager til samfundet. Nikolaj Nottelmann tilføjede, at det også vil kunne modvirke humaniora-bashing. Esther Oluffa Pedersen takkede for de gode forslag og konstaterede, at de går op i en højere enhed. Henrik Jøker Bjerre pointerede, hvordan problemstillingerne relaterede til spørgsmålet om employability. På næste møde skal der sættes fokus på relationen til det omgivende samfund, med særligt henblik på udviklingen af hjemmesiden og på filosofikum.

**PAUSE 10.30-10.40**

1. **Meddelelser**
   1. **Meddelelser fra de 14 repræsenterede institutioner og DFS’ bestyrelse, dvs. max. 4 minutter hver (fast punkt hvert forår)**

Henrik Jøker Bjerre orienterede kort fra AAU, hvor der ikke er meget nyt. Optaget ligger nogenlunde stabilt omkring 35.

Katrine Krause-Jensen orienterede fra AU, hvor man har fået ny afdelingsleder, ny forskningsprogramleder og ny PhD-skoleleder. Et opslået lektorat er desværre blevet aflyst pga. økonomiske udfordringer. Og så har afdelingen vedtaget nye retningslinjer til fremme af kønsdiversitet.

Suppleret af Asger Sørensen orienterede Merete Wiberg fra DPU, hvor man har fået en ny PhD-studerende, hvilket også er positivt set i lyset af afdelingens skæve aldersprofil.

Suppleret af Søren Harnow Klausen orienterede Nikolaj Nottelmann fra SDU, hvor der er store udsving i antallet af optagede på kandidatuddannelsen. Man har gjort en stor indsats for at begrænse overskridelser af den normerede studietid, men kæmper med et stort frafald.

Der var ingen repræsentanter fra CBS eller KU.

Esther Oluffa Pedersen orienterede fra RUC, hvor man i delvist samarbejde med dansk og historie starter en ny kandidatuddannelse til efteråret med pæne ansøgningstal. BA-uddanelsen fungerer fint. Humaniora på RUC skal have ny dekan.

Anders Hee Nørbjerg Poulsen orienterede for Dynamis, hvor der ikke havde været nogen nye arrangementer.

Søren Harnow Klausen orienterede for censorkorpset, der var blevet beskikket, og hvor forpersonsskabet er blevet genvalgt. Søren orienterede også for gymnasieskolen, i forhold til hvilken DFS er nærmest ukendt. Faget filosofi trives ellers i gymnasieskolen, hvor antallet af elever er steget fra ca. 1400 til ca. 3500, og hvor filosofi indgår i mange studieretningsopgaver. Udviklingen begynder at føre til mangel på gymnasielærere i faget. Det blev vedtaget at tage kontakt til fagkonsulenten med henblik på en øget integration af gymnasieskolen i DFS.

På forslag fra Anna Cornelia Ploug blev det vedtaget at tage kontakt til højskolerne for at se, om DFS’ status kan styrkes i denne sammenhæng.

Det blev besluttet at holde øje med nøgleparametre på de enkelte institutioner som eksempelvis optagelsestal.

* 1. **World Congress of Philosophy 2028 – hvordan går det?**

Asger Sørensen har pga. dels manglende lokal opbakning, dels manglende interesse for Aarhus i FISP opgivet at få verdenskongressen til Aarhus; Jacob Dahl Rendtorff fra RUC forsøger i stedet at få den til København.

* 1. **Øvrige meddelelser**

Asger Sørensen orienterede fra selskabets bestyrelse, der har konstitueret sig med uændret rollefordeling, dog med ny kasserer. Formanden mindede desuden om den nye og forenklede økonomimodel, hvor deltagelse i årsmøderne automatisk giver medlemskab til selskabet. Nikolaj Nottelmann stiller op til formand i 2024 som led i en generationsfornyelse. Nikolaj Nottelmann orienterede om det fortsatte samarbejde med Dansk Magisterforening, der indeholder en række filosofiske fyraftensforelæsninger og økonomisk støtte til DFS til ansættelse af en studentermedhjælp.

Asger Sørensen orienterede endvidere fra DYP, og mindede om den nye og for DFS økonomisk meget attraktive aftale med Brill, og om udnævnelsen af en ny assistent editor. Nikolaj Nottelmann tilsluttede sig formandens vurdering af, at DYP trives og har det godt.

Louise Jensen meddelte, at hun gerne vil fortsætte med Filosofiske Anmeldelser. Det blev foreslået, at redaktionsgruppen udvides med et medlem, så Erik Bendtsen og Louise begge aflastes. Louise tager kontakt til Erik for at starte processen med at finde et yderligere redaktionsmedlem.

Asger Sørensen orienterede om, at Jacob Dahl Rendtorffs foredrag til Forskningens Døgn var blevet arrangementets mest søgte. Han nævnte også, at den tredje torsdag i november er UNESCOs verdensfilosofidag; det må kunne bruges i en outreach-sammenhæng.

PAUSE 11.35-11.50

1. Drøftelser
   1. **Evt. særlige hastende sager**

Der var ingen presserende sager.

* 1. **Årsmødeturnus – hvordan gør vi fremover?**

Årsmødet 2023 bliver på DPU, i 2024 bliver det på RUC og CBS har meldt sig for 2025. Den videre rækkefølge aftales senere.

Det konstateredes, at selskabet mere eller mindre har tabt forbindelsen til KU.

Anna Cornelia Ploug fremhævede det problem, at der er manglende studenterdeltagelse ved årsmøderne. Konkret foreslog hun økonomisk støtte til studenterdeltagelse fra de enkelte institutioner (med SDU som forbillede), at alternative og billigere årsmødemiddage arrangeres, og at en gruppe studerende ved værtsinstitutionen får den opgave at række ud til studerende ved andre institutioner. Esther Oluffa Pedersen fremhævede, at det måske ikke er så god en ide at afholde separate middage med forskellige prislejer for henholdsvis studerende og øvrige. Hun foreslog i stedet studenterrabat på årsmødemiddagen og planlægning af sessioner med særlig relevans for målgruppen. Det skal i det hele taget sikres, at der bliver så bred repræsentation på årsmøderne som muligt.

* 1. **Filosofikum – hvad vil vi gøre?**

Asger Sørensen slog til lyd for en fornyet indsats for et nyt filosofikum. Søren Harnow Klausen var skeptisk pga. den manglende politiske opbakning. Til gengæld er der mange praktiske succeshistorier med inddragelse af filosofi på universiteterne, man kan bygge på. Der udspillede sig en livlig diskussion om emnet. Asger Sørensen kommer med et forslag til et initiativ på næste møde.

* 1. **Filosofiens Fremme/outreach – oplæg på årsmødet – hvad nu?**

Emnet drøftes på næste møde; der skal evt. en ny paneldebat til på næste årsmøde. Esther Oluffa Pedersen og Merete Wiberg præsenterer et forslag til initiativer på næste møde.

* 1. **DFS hjemmeside – status – hvordan kommer videre? Forslag: vi bør komme nærmere et grundlag for et beslutningsforslag, som kan stilles til E22-repræsentantskabsmødet**

Esther Oluffa Pedersen stillede forslag om en større renovering af selskabets hjemmeside. Nikolaj Nottelmann lovede at præsentere et opdateret forslag til næste møde, hvilket der var bred opbakning til.

* 1. **Eventuelt**

Søren Harnow Klausen rejste spørgsmålet om, hvorvidt selskabet fremover skal hedde ’selskab’ eller ’forening’. Der udspillede sig i den forbindelse en kort diskussion pro et contra.